Hyundai se Kona word mooi | Maroela Media
Hyundai se Kona word mooi
Die Koreane is al geruime tyd lekker sterk motorvervaardigers. Kia, Hyundai en Genesis sit al vir jare bo-aan die JD Power & Associates se aanvanklike kwaliteitstudie. Die Kona laat weet 'n mens vinnig hoekom dit só is.
Maak geen fout nie. Die Kona is nie 'n hiperluukse voertuig nie maar wat hy wel bied werk. Die ontwerp op die eerste Kona was bietjie vreemd, soos die huidige Creta. Gelukkig het die ontwerper dié keer sy potlood gaan skerp maak.
Die binneruim is lekker gemaklik en het 'n bekende ontwerp en gevoel. 'n Mens is vinnig gemaklik in die kajuit. Daar is klomp luukshede soos klimaat- en spoedbeheer, Apple CarPlay en Android Auto, 'n draadlose laaimatjie vir jou selfoon, outomatiese ligte en ruitveërs – die lot.
Meer indrukwekkend as die Kona se binneruim is sy veiligheidspesifikasievlak. Die spoedkontrole is aanpasbaar, daar is baanhulp en kruisverkeerswaarskuwing. Die blindekolwaarskuwingstelsel sal jou eers probeer verhoed om te beweeg indien daar 'n voertuig in jou blindekol is – én die kinderslotte op die agterdeure sal die deure verhoed om oop te maak indien daar verkeer van agter kom en jy die deur probeer oopmaak. Werklik slim, aktiewe veiligheidstelsels, en ses lugsakke.
Die model wat ek by die bekendstelling op die proef kon stel is die turboaangejaagde 1,6 viersilinder.
Hy bied 146 kW en 265 Nm… nie te versmaai nie. Dié enjin gaan gepaard aan 'n sewespoed dubbelkoppelaarratkas. 0 – 100 km/h neem 7,7 sekondes en hy sal 210 km/h voluit hol. Indrukwekkend. Indien 'n mens versigtig is, kan jy 5,5 ℓ/ 100 km op die meter sien, maar die gemiddeld is nader aan 7,7ℓl/ 100 km.
Op die pad beïndruk die Kona met 'n lekker ritgehalte. Padhouvermoë voel heel in die kol vir dié tipe voertuig. Die lekker klankstelsel en gemaklike sitplekke maak van die Kona 'n lieflike reismaat – al is die kattebak nie reusagtig vir weke lange vakansies nie.
Ons gaan weer met die Kona ry en meer tyd met hom deurbring en sien hoe hy hom in die daaglikse roetine gedra. Tot dán sit mens met 'n mooi tjor, met 'n bitter sterk waarborg en diensplan. Hyundai maak al 'n geruime tyd rateltaai motors – én daar is nou 'n N-Line-model beskikbaar wat net so sterk lyk soos sy turbo-enjin.
Hyundai Kona 2.0 Nu Executive outo 110 kW/ 180 Nm 6,5 ℓ/ 100 km R449 900
Hyundai Kona 1.6 T-GDi Executive DCT 146 kW/ 265 Nm 7,5 ℓ/ 100 km R499 900
Hyundai Kona 1.6 T-GDi N-Line DCT 146 kW/ 265 Nm 7,5 ℓ/ 100 km R579 900
Die reeks word gedek deur 'n 5 jaar/ 75 000 km diensplan en padbystand sowel as 'n 5 jaar/ 150 000 km voertuig en 7 jaar/ 200 000 km dryfstelselwaarborg. Diensintervalle is elke 15 000 km.